Årsmelding

Diakonihuset

2024

[](http://www.google.no/url?sa=i&rct=j&q=&esrc=s&source=images&cd=&cad=rja&uact=8&ved=0ahUKEwiZ1qLL_unRAhXsC5oKHTkHCIsQjRwIBw&url=http://www.kirkesok.no/kirker/Hunn-kirke&psig=AFQjCNFaugxgr0UgefcITxx8fxIVNv8Sog&ust=1485869668635861)

# Årsrapport fra DIAKONIHUSET

ved Hilde Kristin Gresbakken Jarlvang, Kari Karsrud Korslien og Christian Sporild

## Innledning

I denne årsmeldingen redegjøres det for organiseringen av diakonien i Gjøvik og hvordan det er arbeidet med menighetenes lokale planer for diakoni. Dette var et av spørsmålene som kom opp under bispevisitasen 2024 (Jamfør visitasforedrag pkt. 6).

Når det gjelder organisering er det vedtatt at diakonene jobber på tvers av menighetene. Det gir større bredde i tilbud, når ut til flere, gir større forutsigbarhet og dessuten et sterkt arbeidsmiljø. Diakonihusets diakonale tilbud gjelder alle menighetene. Alle er velkomne på Drop -in kirke, hobbygruppe, sorgstøttetilbud, Syng med oss enten det er som frivillig eller deltager.

Prinsippet det jobbes etter er «Use your talents» (UYT) eller sagt på en annen måte; arbeid med glede ut fra den du er, og det du har i henda av ressurser, evner og anlegg. Arbeidsmetoden inngår i tradisjonen for selvhjelp og likepersonsarbeid. Det innebærer å se hva kirke og lokalsamfunn har av ressurser og hva man kan få til i fellesskap.

Metoden er et viktig perspektiv på diakoni og basert på aktiv dialog og medvirkning. Som diakoner vet vi at tilhørighet og tillit bygges i fellesskap der det er bruk for hverandre og alle stemmer har betydning. Dette har i tillegg til Plan for diakoni i Den norske kirke vært retningsgivende for samarbeidet mellom diakonene i Gjøvik, lokale diakoniutvalg (DU), kirken lokalt, kommunen, lag og foreninger.

## Organisering

|  |  |  |
| --- | --- | --- |
| Kirkekommunens diakoniutvalg (DU)  avholder møter og arbeider med prioriterte oppgaver innen lokal plan for diakoni  DU Engehaugen  DU Gjøvik  DU Hunn  DU Bråstad  DU Vardal  Du Biri  DU Snertingdal | Arbeidsutvalg (AUDI) et samarbeidsforum mellom Diakonihuset og DU representanter fra alle menighetene som planlegger og utvikler tematikk for fellesmøter. | Fellesmøter (FM)  for alle med utveksling av informasjon på diakonifeltet, faglige bidrag og samarbeid. Møtene er for alle DU i kirkekommunen  i samarbeid med diakonene  Diakonihuset. |

Diakoniutvalgene er de viktigste samarbeidspartnerne for diakonene i Gjøvik. Utvalgene kan søke råd og hjelp i utvikling av lokale diakoniplaner. Diakonene ved Diakonihuset har utarbeidet en diakonal profil for kirkekommunens diakoni. Denne bygger på Plan for diakoni i Den norske kirke. Profilene er lagt fram og drøftet på fellesmøte og er basert på kartlegging av ressurser og behov. Profilen gir muligheter for prioriteringer innen satsningsområdene og revideres etter to år.

## Lokale planer

Ved forberedelse til bispevisitasen kom det fram at ikke alle menigheter hadde revidert sine lokale planer på en stund. De ble oppfordret til å arbeide med dette. Hver plan oversendes menighetsrådene og godkjennes etter prosesser lokalt. Ved utgangen av 2024 gjenstår noen godkjenninger. Det har vært god dialog mellom DU og diakonene i Gjøvik. Dette er et nyttig arbeid som menighetene og diakonene som jobber på tvers av menighetene har stor nytte av i sitt arbeid. Det er i alles interesse å innarbeide fellestiltak og lokale tiltak i alle lokale planer slik at diakonien kan bli kjent og benyttet av alle som er interessert.

## Diakonal aktivitet i regi av Diakonihuset

1. Sorgstøttearbeid, samtaler og grupper

I Gjøvik har det over lang tid utviklet seg et solid samarbeid mellom kommunen og kirkas diakoni. Det har ført til faste møtepunkter for oppfølging av samtaletilbudet og samarbeid om sorggrupper. Dessuten er både kirka og kommunen representert i Sorgalliansen som er et landsdekkende kompetansenettverk for fag- og likepersoner som møter etterlatte og pårørende. Hovedmålsettingen er å gi en stemme til etterlatte som har opplevd tap ved død, og forebygge kompliserte sorglidelser. Kirka i Gjøvik er også representert i andre nettverk som arbeider med sorg i Hamar bispedømme og har også deltatt i en spesialgruppe som jobber med å etablere tilbud for barn og unge i vår region. Diakonene har også et samarbeid med kommunens kriseteam, tildelingskontor og fastleger. Det er også et solid samarbeid med tilbud om samtale mellom Haugtun, lindrende enhet og Diakonihuset.

1. Musikk, sang og mat

Det siste året har «Syng med oss» vært et satsingsfelt. Mellom15-25 personer fra ulike deler av kirkekommunen kommer sammen til allsang og solosang en onsdag i måneden som etterfølges av et felles måltid. Dette skaper fellesskap og tilhørighet. De øvrige onsdagene arrangeres Drop- in kirke med bønnevandring i kirkerommet og muligheter for samtale og kaffe i kirkestua.

Onsdag er det dessuten superonsdag med fellesmiddag, familiesprell og barnegospel, et tilbud på tvers av menighetene. Frivillige er involvert i forberedelse og gjennomføring, og det handler om å se hverandre, bry seg, vennskap på tvers og spille hverandre gode.

1. Hobbygruppe

Hobbygruppa på Diakonihuset møtes to ganger i mnd. Her tar man med seg det man liker å holde på med enten det er strikking, maling, tegning eller noe annet. Her er det rom for en god prat, engasjement og kveldsmat. Litt for enhver smak.

1. Besøkstjeneste og samtaletilbud

Flere får avslag på oppfølging fra tildelingskontoret. De har ikke de rette diagnosene og overlates til å finne fram selv til hjelp utover det kommunale. Noen har kommet til diakonene i Gjøvik, andre har takket ja til gruppeaktiviteter når de har overskudd til det.

1. Gudstjenester og treff

Dette året har vi prioritert Radio og TV gudstjenester. Derfor var vi også involvert i den som var på Allehelgen. Ellers er vi ofte invitert til sorgkveld for alle menigheter og andre arrangementer som setter søkelys på pårørende og sorg. Vi har også vært med på gudstjenester der diakoni er et tema enten det er skaperverkets dag, diakoniens dag eller regnbuemesse. Vi har også deltatt på en rekke formiddagstreff/ hyggetreff og temakvelder. Det er temaer vi ønsker å løfte fram og som kan bidra til et bevisst forhold til diakoni som lagspill. Det er alltid en stor glede og det gir oss muligheter til å komme i dialog der det er ønskelig.

1. Nettverksbygging

Diakonihuset inngår i nettverk med andre kristne organisasjoner, lovsangsarrangementer, ulike humanitære organisasjoner, Blå Kors, Globus og Velkommen til Gjøvik. Et konkret resultat er Åpen 17. maifeiring. Diakonihuset har også i år deltatt på Frivillighetens dag og vært i referansegruppe for forskning på frivillighet ved MF, noe som har ført til et nytt studium i Frivillighet og samskaping i menighet og lokalsamfunn.

Det er stor glede i å arbeide for å utvikle en relevant diakoni i Gjøvik kirkekommune.

Takk til alle som bidrar.